Document ID: 32008R0497

32008R0497
L 146/3
SLUŽBENI LIST EUROPSKE UNIJE
04.06.2008.
UREDBA KOMISIJE (EZ) br. 497/2008
od 4. lipnja 2008.
o otvaranju carinskih kvota Zajednice za određene ribe i proizvode ribarstva podrijetlom iz Crne Gore i načinu upravljanja tim kvotama
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 140/2008 od 19. studenoga 2007. o određenim postupcima za provedbu Sporazuma o stabilizaciji i pridruživanju između Europskih zajednica i njihovih država članica s jedne strane i Republike Crne Gore s druge strane, te za provedbu Privremenog sporazuma između Europske zajednice s jedne strane i Republike Crne Gore s druge strane (1), a posebno njezin članak 2.,
budući da:
(1)
Sporazum o stabilizaciji i pridruživanju između Europskih zajednica i njihovih država članica s jedne strane i Republike Crne Gore s druge strane (dalje u tekstu „Sporazum o stabilizaciji i pridruživanju”) potpisan je u Luksemburgu 15. listopada 2007. Sporazum o stabilizaciji i pridruživanju u postupku je ratifikacije.
(2)
Dana 15. listopada 2007. zaključen je Privremeni sporazum o trgovinskim i s njima povezanim pitanjima između Europske zajednice s jedne strane i Republike Crne Gore s druge strane (2) („Privremeni sporazum”), koji je odobren Odlukom Vijeća 2007/855/EZ od 15. listopada 2007. (3) Privremeni sporazum predviđa prijevremeno stupanje na snagu odredbi o trgovini i trgovinskim pitanjima iz Sporazuma o stabilizaciji i pridruživanju. Privremeni sporazum stupa na snagu 1. siječnja 2008.
(3)
Privremenim sporazumom i Sporazumom o stabilizaciji i pridruživanju predviđeno je da se određene ribe i proizvodi ribarstva podrijetlom iz Crne Gore mogu uvoziti u Zajednicu u okviru carinskih kvota Zajednice uz smanjenu ili nultu stopu carine.
(4)
Carinske kvote predviđene Privremenim sporazumom i Sporazumom o stabilizaciji i pridruživanju godišnje su i ponavljaju se u neodređenom razdoblju. Potrebno je otvoriti carinske kvote Zajednice za 2008. i godine koje slijede i predvidjeti zajednički sustav za njihovo upravljanje.
(5)
To bi zajedničko upravljanje trebalo osigurati da svi uvoznici u Zajednici imaju jednak i stalan pristup carinskim kvotama i da se stope određene za kvote primjenjuju neprekidno na sav uvoz dotičnih proizvoda u sve države članice do iscrpljenja kvota. Kako bi se osigurala učinkovitosti sustava, potrebno je dopustiti državama članicama da iz kvota povlače potrebne količine koje odgovaraju stvarnom uvozu. Potrebna je uska suradnja između država članica i Komisije, koja mora posebno nadzirati stopu korištenja kvota i o tome obavješćivati države članice. Radi brzine i učinkovitosti, komunikacija između država članica i Komisije trebala bi se u najvećoj mogućoj mjeri odvijati elektroničkim putem.
(6)
Kvotama koje se otvaraju ovom Uredbom trebalo bi stoga upravljati u skladu sa sustavom upravljanja carinskim povlasticama u okviru carinskih kvota koje se koriste kronološkim redoslijedom datum prihvaćanja carinskih deklaracija, koji je propisan Uredbom Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (4).
(7)
U skladu sa Sporazumom o stabilizaciji i pridruživanju i Privremenim sporazumom, veličinu carinskih kvota za pripremljene ili konzervirane srdele i za pripremljene ili konzervirane inćune trebalo bi od 1. siječnja četvrte godine nakon stupanja na snagu Privremenog sporazuma povećati na 250 tona, pod uvjetom da je barem 80 % ukupne količine carinske kvote za prethodnu godinu iskorišteno do 31. prosinca te godine. Ako se veličina carinskih kvota poveća, tako povećane kvote trebale bi se primjenjivati dok se stranke Sporazuma o stabilizaciji i pridruživanju i Privremenog sporazuma ne dogovore drukčije.
(8)
S obzirom na to da Privremeni sporazum stupa na snagu 1. siječnja 2008., ova bi se Uredba trebala početi primjenjivati od istog datuma i trebala bi se nastaviti primjenjivati i nakon stupanja na snagu Sporazuma o stabilizaciji i pridruživanju.
(9)
Mjere predviđene u ovoj Uredbi u skladu su s mišljenjem Odbora za Carinski zakonik,
DONIJELA JE OVU UREDBU:
Članak 1.
Na ribu i proizvode ribarstva podrijetlom iz Crne Gore koji su navedeni u Prilogu i stavljaju se u slobodan promet u Zajednici primjenjuje se snižena ili nulta stopa carine, u količinama i u okviru godišnjih carinskih kvota Zajednice navedenih u Prilogu.
Kako bi se mogle koristiti ove povlaštene stope, te proizvode mora pratiti dokaz o podrijetlu kako je predviđeno u Protokolu 3. uz Privremeni sporazum s Crnom Gorom ili u Protokolu 3. uz Sporazum o stabilizaciji i pridruživanju s Crnom Gorom.
Članak 2.
1. Carinskim kvotama iz članka 1. upravlja Komisija u skladu s člancima 308.a, 308.b i 308.c Uredbe (EEZ) br. 2454/93.
2. Komunikacija između država članica i Komisije koja se odnosi na upravljanje carinskim kvotama odvija se elektroničkim putem koliko je god to moguće.
Članak 3.
1. Carinske kvote za pripremljene ili konzervirane srdele i za pripremljene ili konzervirane inćune, navedene u Prilogu pod rednim brojevima 09.1524 i 09.1525, povećat će se na 250 tona od 1. siječnja 2012. za 2012. i godine koje slijede.
2. Povećanje iz stavka 1. može se primjenjivati samo ako je barem 80 % količine carinskih kvota otvorenih u prethodnoj godini iskorišteno u četvrtoj godini nakon stupanja na snagu Privremenog sporazuma.
Članak 4.
Države članice i Komisija dužne su usko surađivati kako bi se osigurala sukladnost s ovom Uredbom.
Članak 5.
Ova Uredba stupa na snagu na dan objave u Službenom listu Europske unije.
Primjenjuje se od 1. siječnja 2008.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. lipnja 2008.

Labels: 3
17
18
6